Eis vu unsre Ziil isch au d Sprochpfläg. Vor allem im Elsass un ganz bsundersch in dr italienische Walserderfer sin di alemannische Dialäkt hit stark gfehrdet un wäre allmeh vum Franzesisch bzw. vum Italienisch verdrängt. In dr Alemannische Wikipedia setze mir di alemannisch Sproch uf eme modärne Fäld yy un zeige dodermit, ass si au  hite no ne Daug het. Villicht chenne mir eso ne chleine Byydrag leischte, ass es Aasäh vum Alemannisch iberall dert ghobe wird, wu Dialäkt vu modärne Schriftsproche oder regionale Umgangssproche bedrängt wird.